
This is of course the story of Bery and Bard. Noong bago ko pa lamang sinisimulang i-outline ang kuwento ng carrot boys, unang nabuo ang kuwento ng dalawang ito. Sa mga nakabasa na sa Cosmic Purple, mapapansin ninyo na sa novel pa lamang na iyon ay may indication na sa pagkabuo ng love story nina Bery at Bard.

And like in Cosmic Purple, muli rin ninyong mae-encounter ang iba pang mga character sa mundo ng Blackthorn Academy.

Arielle Alia

PROLOGUE

Namalikmata ang trese anyos na si Bernardo Carpio nang makita niyang umakyat sa bus ang isang dalagita. Mahaba at makapal ang itim na itim nitong buhok na napapalamutian ng isang red headband. Sa unang pagkakataon ay naging malakas ang pagtibok ng puso ni Bernardo. Hindi niya maintindihan kung ano ang nangyayari sa kanya. Marami na naman siyang nakitang magagandang babae. Pero ewan ba niya, iba ang dating ng dalagitang naka-headband.

Tumigil ang paghinga ni Bernardo nang tumutok sa kanya ang makikislap nitong mata na may mga mahahabang pilikmata.

“May nakaupo na ba riyan?” anito sabay turo sa bakanteng upuan sa tabi ni Bernardo. Umiling siya.

Marami pang bakanteng upuan sa bus. Siya ang ika-apat na sinundo ng bus na padala ng Blackthorn Academy na maghahatid sa kanila sa Larossa Town sa Quezon Province. Nasa bayan kasi ng Larossa ang training school.

“Pwede akong maupo sa tabi mo?”

Tumango siya.

Naupo sa tabi niya ang dalagita. Nalanghap niya ang gamit nitong pabango. Simple lamang iyon pero mahirap kalimutan. Inilahad nito ang isang kamay.

“Ako nga pala si Barbara Danielle,” pagpapakilala nito. Sa malapitan ay nakita ni Bernardo na mala-porselana ang kutis nito. Wala man lamang pimples.

Ginagap niya ang kamay ni Barbara Danielle. Pakiramdam niya ay saglit siyang nakuryente!

“Bernardo. Bernado Carpio. Ipinangalan ako ng tatay ko sa bida ng isang alamat.”

“Ano siya, parang superhero?” usisa ng dalagita.

“Oo! Siya ang superhero noong unang panahon!”

“Ngayon ko lamang narinig ang tungkol sa kanya. Pakikuwento naman ang kanyang adventures.”

Mula nang magkaisip si Bernardo ay ikinukuwento na sa kanya ng Tatay Avel niya ang alamat ni Bernardo Carpio.

“Ipinangalan ng tatay ko sa akin ang Bernardo Carpio dahil gusto niyang maging malakas ako at laging maaasahan. Si Bernardo Carpio kasi ay ganoon. Siya ang tagapagtanggol ng mga Pilipino laban sa mga Espanyol.”

“May lahi akong Espanyol,” ani Barbara Danielle.

“Siguro naman ay hindi mo kamag-anak ‘yung mga mapang-api at mapanglait na Espanyol noon. Mukha kang mabait.”

Napabungisngis si Barbara Danielle.

“So, ano ang ending ng kuwento ni Bernardo Carpio?”

“Nilansi siya ng mga Espanyol. Sinabi ng mga ito na nakahanda na silang makipag-usap kay Bernardo, tipo bang negotiation para matigil ang awayan sa pagitan ng mga Pilipino at Espanyol. Pero ang totoo palang dahilan ng pakikipagkita nila ay para i-trap si Bernardo Carpio sa pagitan ng dalawang nag-uumpugang bundok na lumilikha ng malalakas na lindol. Walang nagawa si Bernardo Carpio kung hindi pumunta sa pagitan ng mga bundok at pigilan ang pag-uumpugan ng mga ito gamit ang dalawang kamay. Sinasabi ng mga matatanda na kaya lumilindol ay dahil nangangawit si Bernardo at saglit na nagpapahinga,” pagtatapos ni Bernardo sa kanyang kuwento.

“Huwag kang tutulad sa kapalaran ni Bernardo Carpio, Bernardo,” payo ni Barbara Danielle.

“Gusto ko ring maging hero na tulad niya.”

“Okay lang ang maging hero pero mali na ipahamak mo ang iyong sarili. Dapat ay maging matalino ka para hindi ka mautakan ng mga kalaban mo!”

Napatitig si Bernardo sa mukha ni Barbara Danielle. Ito na ‘ata ang pinakamagandang babae na nakita niya. Tila lalo pa itong gumaganda habang tinitingnan niya!

Buong biyahe ay nagkuwentuhan sila ng dalagita.

Nagulat sila pareho nang i-announce ng bus driver na nasa Blackthorn Academy na sila. Nagtaka si Bernardo dahil tumigil ang bus sa gate ng compound. Mula roon ay hindi pa niya matanaw ang Blackthorn Building.

“Mula sa gate ay maglalakad na kayo. Ang dadalhin ko lamang sa building ay ang mga gamit ninyo,” paliwanag ng driver.

“It is beginning!” excited na sabi ni Barbara Danielle sabay tayo nito sa upuan.

Nakisunod na rin si Bernardo sa mga nagbabaan. Isang matangkad na lalaki na may mahabang blonde hair na nakatali sa likod ang sumalubong sa kanila. Nagpakilala ito bilang si Headmaster Jian.

“Bard, anong ginagawa mo rito? This bus is for the new students.” Gulilat si Headmaster Jian.

Natawa si Barbara Danielle.

“Nakisakay na ako since hindi ako nakasama sa bus kahapon. Isa pa, gusto kong makilala ang new students.”

Saglit pa at nagsimula na ang paglalakad. Pero pagkaraan lamang ng ilang minuto ay nagtakbuhan na ang lahat!

“Bilisan mo, Bery! Running race na ito!” natatawang sabi ni Barbara Danielle bago ito sumibad palayo sa kanya!

“Bernardo!” pagtatama niya. Ngunit malayo na ito. Huminga siya nang malalim at sinimulan na rin ang pagtakbo. Ngunit kahit na anong gawin niya ay hindi niya maabutan ang dalagita! Anak ng walis! Mukhang sanay na sanay ito sa pagtakbo! Todo hingal na siya pero parang walang anuman dito ang pagtakbo at nasa unahan pa rin ito. Mas sanay siya sa pagbubuhat ng mabigat. Kaya nga kahit trese anyos pa lamang siya ay may masel na ang braso niya. Pero ngayon lamang siya napasabak sa takbuhan!

Todo hingal siya nang makarating siya sa harapan ng Blackthorn Academy Building. Nilapitan siya ni Barbara Danielle.

“Bard pala ang tawag ng mga kaibigan ko sa akin dito. Short for Barbara Danielle.”

“Bernardo ang pangalan ko,” pagpapaala niya rito.

“Masyadong mahaba! Simula sa araw na ito, Bery na itatawag ko sa iyo!” giit nito.

“Pangalan ‘yan ng prutas eh!” reklamo niya.

“Bagay sa iyo, lagi kang namumula eh!” bungisngis nito bago ito tumakbo papasok ng building.

Napahawak si Bery sa pisngi niya. Namumula nga ba siya?

CHAPTER 1

Ang palayaw na Bery ay na-stuck na kay Bernardo. At dahil lahat na ay tinatawag siyang Bery ay tumigil na siya sa pagrereklamo at tinanggap na ang palayaw na iyon. Sa Blackthorn Academy ay nakilala niya ang mga senior student na sina Trash at Cast. Fourteen years old si Trash at si Cast ay twelve years old lamang. Mas matanda si Bery kay Cast pero dahil nauna itong pumasok sa academy, naging senior niya ito. Si Test na fifteen years old ay katulad niya na baguhan at tinatawag na neophyte. Ang usual na patakaran sa school ay ten students ang tinatanggap every year. Pero kakaiba ang year na ito dahil labingdalawa ang neophytes! Ang dalawang extra students ay ang nine-year-old na si Avis at ang twenty-one-year-old na si Imogen.

May bago ring instructor sa academy, si Miss Cyra. Nang sabihin ni Miss Cyra na magkukulay orange ang balat ng isang tao kapag araw-araw ay kumain ito ng maraming carrots ay pare-pareho ang naging reaksyon ni Bery at ng tatlo pang estudyante.

“Imposible!” tutol ni Test.

“Nagpapalinaw ito ng mata, 'di ba?” ani Cast.

“Niloloko ‘ata ninyo kami, Miss Cyra!” protesta ni Bery.

“Kung totoong nakukuha ng isang tao ang kulay ng kinakain niya, bakit hindi ako pumuputi gayong lagi akong kumakain ng kanin?” papilosopong sagot ni Trash na naging lider na nilang apat.

“Okay then, if you guys are so sure na hindi kayo magkukulay orange, let’s make a bet. Mula sa araw na ito ay kakain kayo ng maraming carrots every meal. If you don’t change color, bibigyan ko ang bawat isa sa inyo ng one thousand pesos!” hamon ni Miss Cyra sa kanila.

“Game!” halos magkakasabay na sagot nilang apat.

Pagkalipas ng ilang linggo ay napabulalas si Bery nang mapagmasdan niya ang sarili sa salamin. Dahil roommate niya si Trash ay agad niya itong binalingan. Kulay orange rin ito na katulad niya!

“Anak ng pating! Totoo ang sinasabi ni Miss Cyra!” bulalas ni Bery.

Natawa si Trash.

“Magugulat tiyak ang tatay ko ‘pag umuwi ako na ganito ang kulay!”

Biglang bumukas ang pintuan ng kuwarto nila. Pumasok doon sina Cast at Test na pareho na ring kulay orange!

“Habang-buhay na bang ganito ang magiging kulay natin?” pag-aalala ni Cast.

“Tiyak na may paraan para mabalik tayo sa normal na kulay natin!” ani Test.

Sumugod sila kay Miss Cyra. Tawa nang tawa ang instructor nang makita silang apat.

“Miss Cyra, you won,” pagsuko ni Trash. “Ano ngayon ang gagawin namin para mabalik kami sa dating kulay?”

“Simple lang. Stop eating carrots. But I don’t think na kahit na tumigil na kayo sa pagkain ng carrots ay mawawala na ang tawag sa inyo na carrot boys.”

“Wala bang magiging masamang epekto sa amin ang pagkukulay orange namin?” usisa ni Trash.

“None at all.”

Napaisip si Trash.

“Ituloy natin ang pagkain ng carrots, guys!”

“What?” gulilat si Cast.

“Anak ka ng alamang, bakit?” tanong ni Bery.

“Para maging unique ang group natin!” natatawang paliwanag ni Trash. “Isa pa, gusto kong gulatin ang nanay ko pag-uwi ko sa bakasyon!”

Sa umpisa ay pinagtawanan sila ng mga classmate nila. Maging si Bard ay panay ang tukso kay Bery. Ngunit pagkalipas ng ilang araw ay nasanay na ang lahat sa kakaiba nilang kulay.

Nagkaroon na rin ng reputasyon ang carrot boys bilang pinakamakakalokohan sa current batch ng students ng academy. Sa twenty-two students, pito ang nabuong grupo o magbarkada. Inakala noong una ni Bery na magiging magkasama sila ni Bard sa isang grupo pero ang nakasundo nito nang husto sa mga bagong estudyante ay si Heat.

Parehong fourteen years old ang dalawang dalagita. At hindi rin maitatanggi na maganda si Heat. Parang manika. Mestiza rin ito na tulad ni Bard at kung hindi nila alam na walang family relation ang dalawa, iisipin nilang magkapatid ang mga ito. Mula sa paboritong pagkain, pelikula at maging sa tipo ng lalaki ay parehong-pareho ang gusto nina Bard at Heat.

At ang current crush ng dalawang babae ay si Regiment.

Natagpuan ng mga estudyante ng Blackthorn si Regiment sa maliit na beach ng compound na sugatan. Ginamot ng mga instructor ito at hinayaang magpagaling sa compound. Matagal nang nakaalis ang lalaki ngunit laging laman pa rin ito ng kuwentuhan nina Bard at Heat.

“Pangako ko sa sarili ko, ang pipiliin kong asawa ay ‘yung kasing guwapo ni Regi,” bungisngis ni Bard.

“Iyan din ang pangarap ko. Masasayang naman ang beauty kong ito kung mapupunta lamang ako sa pangit,” ani Heat.

Hindi na nakatiis si Bery. Nasa library sila ng academy pero imbes na mag-research ay kuwentuhan nang kuwentuhan lamang ang dalawa.

“Hindi ba kayo puwedeng tumahimik?” asik niya sa mga ito. “Nagbabasa kami rito!”

“Anong nagbabasa? Si Cast lamang ang nagbabasa sa inyo!” pagtataray ni Heat. “Si Trash ay natutulog. Si Test ay nagsusulat, at ikaw ay nakikinig sa usapan namin!”

“Hindi ah!” protesta ni Bery.

“Bakit ba interesado ka sa pinag-uusapan namin?” usisa ni Bard.

“Dahil baluktot ‘yang paniniwala ninyo.”

“Anong mali sa mangarap kami na magkaroon ng asawang tulad ni Regi?”

“Hindi dahil guwapo ang isang lalaki ay siya na dapat ang inyong piliin. Dapat din ninyong isipin ang kanyang ugali at kakayahan.”

“Nagsalita ang lalaking hindi guwapo!” banat ni Heat.

“Hoy, Bery! Huwag kang mai-in love sa akin!” babala ni Bard.

Nag-init nang husto ang mukha ni Bery. Sabay na inihit nang tawa ang dalawang dalagita.

“Magkaibigan tayo ha! Pero masisira ang pagkakaibigan natin oras na ligawan mo ako!” pagpapatuloy ni Bard.

“Huwag kang mag-alala, hindi kita liligawan!” banat niya rito. 

“Teka, bakit parang naiiba na naman ang kulay mo?” singit ni Heat. “Kulay orange ka kanina, pero ngayon ay kulay red ka na!”

“Baka epekto ng red carrots na kinain ko,” pagdadahilan niya. “Nag-harvest kami kanina sa garden at kasama roon ang red carrots.”

“Ows? Meron bang red carrots?” hamon ni Heat.

“Kasasabi ko lamang na kaka-harvest lamang namin ng red carrots eh! And for your information, hindi lamang orange ang kulay ng carrots. Iba’t iba ang kulay ng carrots. Merong white, purple, yellow at red. At ang red carrots ay tinatawag na atomic red!”

“Ah, ibig sabihin pala ay ikaw ang atomic red sa inyong grupo since lagi kang namumula!” panunukso ni Heat.

Tinalikuran na ni Bery ang dalawang dalagita. Napansin niya na gising na si Trash.

“Wrong move, brod. Hindi ka dapat nagbitiw ng ganoong salita,” anas ni Trash. “Mahihirapan kang baliin ang salita mo.”

“Ano bang pinagsasabi mo?”

“Ibig sabihin, hindi mo na maliligawan pa kahit kailan si Bard!” singit ni Cast.

“At bakit ko pag-aaksayahan ng oras ang isang babae na ang number one qualification para sa kanyang magiging asawa ay guwapo?”

“In denial ang atomic red!” natatawang tukso ni Test.

CHAPTER 2

Three years after maka-graduate si Bery sa Blackthorn Academy ay nakatanggap siya ng invitation para sa opening ng Equalizer Coffee and Pastry Shop. Nagulat siya nang malamang ang may-ari ng Equalizer ay sina Imogen at Rai. Inakala pa naman niya na kung sakaling magtatayo ng business si Imogen, iyon ay gym o ‘di kaya ay martial arts dojo. Kakaiba kasi ang galing ng babae sa pakikipaglaban. Hindi naman siya nagtaka sa pagtatayo ni Rai ng coffee shop. Minsan na rin itong nagkaroon ng coffee shop, kinailangan lamang nitong iwanan ang business na iyon dahil sa paghihiganti nito kay Sir Adam. That revenge business ended with Rai getting married to Sir Adam.

Bahagyang napangiti si Bery nang maalaala ang naging wedding ng dalawa. Present kasi silang lahat ng estudyante sa madramang kasalan na iyon. Mayroon nga siyang ibang kaklase na nagsabing shotgun wedding ang nangyari.

Nang dumating ang grupo nina Bery sa Equalizer ay napangiti siya. Hindi lamang mga estudyante ng Blackthorn ang naroroon, maging ang mga sentinel.

“Almost everyone is here!” bulalas ni Trash.

“Parang reunion ah!” ani Test.

“Mga dati mo ba silang classmates?” usisa ni Carole na nakahawak sa braso ni Bery. Three months nang girlfriend ni Bery ang dalaga at naisipan niyang isama ito since balak ring isama ni Test ang girlfriend nitong si Rizalyn. Hindi nakarating si Rizalyn kaya’t sa kanilang grupo ay siya lamang ang may date.

“Most of them.” Itinuro niya si Imogen. “Ang isa sa may-ari ng shop ay isa sa pinakamagaling at matalino naming classmate.

Nasa tabi ni Imogen ang husband nitong si Sir Jian at si Sir Adam naman ay nakatayo sa tabi ni Rai. Magkatulong na pinutol nina Imogen at Rai ang red ribbon na nakaharang sa pintuan ng Equalizer.

“Parang magkakaiba ‘ata ang mga edad ninyo,” pansin ni Carole.

“Iba-iba talaga ang edad namin. Hindi naman kasi regular school ang Blackthorn. It’s a training school.”

“What were you guys training for?”

Hindi na nasagot ni Bery ang tanong ng girlfriend dahil sa mga announcement nina Rai at Imogen.

“Everyone, bukas na ang Equalizer Coffee and Pastry Shop!” pahayag ni Rai.

“First cup is free!” malakas na sigaw ni Imogen.

Ang announcement ni Imogen ay sinalubong ng malalakas na hiyawan at palakpakan. Kasabay ni Bery na pumasok ng pintuan ang mga barkadang sina Test, Trash at Cast. Medyo late na silang nakarating kaya’t hindi nila nakausap ang iba pa nilang classmates. Tanguan at ngitian lamang ang nagawa nila. Pero nasisiguro ni Bery na bago maubos ang libreng coffee ng Equalizer ay todo na ang magiging pakikipagkuwentuhan nila sa mga dating classmate. Animo reunion nila ang opening na ito ng Equalizer.

Nang makapasok sila sa Equalizer ay nakakita agad sina Trash at Test ng mesa para sa grupo nila. Mabilisan na iginala ni Bery ang mga mata. Sa isang table for two ay nasulyapan niya sina Bard at Heat. Kahit kailan talaga ay hindi naghihiwalay ang mag-best friend. Hindi rin naitanggi ni Bery na higit na gumanda si Bard ngayon. Dalagang-dalaga na talaga ang itsura nito. Ang light makeup na gamit nito ay lalong nagpapa-enhance sa mata at mga labi nito.

“Sino siya?” usisa ni Carole.

“Ha?”

“Iyong babaeng naka-blue blouse.” Ininguso ni Carole si Bard.

“That’s Bard!” singit ni Cast. “Siya ang first love ni Bery!” Inihit ng tawa si Cast.

Tiningnan ni Bery nang masama ang kaibigan.

“Totoo naman ah!” pangangatwiran ni Cast. “Hindi mo dapat ilihim kay Carole ang tungkol sa mga past love mo.”

“Hindi ako na-in love sa babaeng iyon!” tanggi ni Bery.

“Ah, oo nga pala. TL ka lang,” singit ni Trash.

“TL?” kunwa’y usisa ni Test.

“Tulo-laway!”

Todo ang lakas ng naging tawanan ng tatlong carrot boys. Napansin ni Bery na nakatingin pa rin si Carole sa table nina Bard. Biglang tumalon ang puso ni Bery nang makita niyang tumayo sina Bard at Heat at naglakad papunta sa kanila!

“Carrot boys!” bati sa kanila ni Bard. 

“Buti hindi na kayo kulay orange,” dagdag ni Heat.

“Kamusta na pala kayo mga beauty?” ani Trash.

Nagkatawanan sina Bard at Heat.

“Doing things na hindi dapat ginagawa ng mga babaeng singganda namin,” ani Heat.

“Ha? Anong mga pinaggagawa ninyo?” usisa ni Test.

“Nakapasok si Bard sa Philippine Shooting Team. Next month ay lalaban siya sa ASEAN games,” turo ni Heat sa kaibigan.

“Wow, congratulations!” banat ni Cast.

“Kapag nakakuha ka ng gold, tiyak na makatatanggap ka ng malaking pera!” ani Test.

Ngumiti si Bard.

“You guys wouldn’t believe kung ano ang pinasok ni Heat. She is training to become a professional bodyguard!”

“Nakatatakot talaga kayong dalawa!” bulalas ni Test na natawa.

Dumako ang tingin ni Bard kay Carole na nakatingin din sa babae.

“Hello, mukhang hindi ka namin classmate.”

“Girlfriend siya ni Bery,” singit ni Cast.

Tumaas ang isang kilay ni Bard. Binalingan nito si Bery.

“Anong ginawa mo at nagkaroon ka ng magandang girlfriend, Bery? Lagyan mo na kaagad siya ng helmet para kahit mauntog ay hindi ka iwanan!” panunukso nito.

Tumiim ang bagang ni Bery.

“Kahit na hindi ako guwapo, marami ‘ata akong maipagmamalaking qualities! At iyon ang nakita ni Carole sa akin. Hindi siya katulad mo na ang panlabas na anyo lamang ng isang lalaki ang tinitingnan!”

“Aba, anong inirereklamo mo gayong tinanggap kita bilang kaibigan.”

Tumikhim si Trash.

“Pinagbawalan mo rin siyang ligawan ka,” paalaala ni Trash kay Bard.

“Anak ka ng tokwa, Trash!” pagalit ni Bery sa kaibigan.

Malakas ang naging tawa nina Bard at Heat.

“Hanggang ngayon ba ay hindi ka pa rin nakaka-recover doon? Grow up, Bery. We are meant to be friends for life.”

“Hindi ko kailangang maka-recover dahil kahit minsan ay hindi ako nagkagusto sa iyo o nagbalak na manligaw sa iyo!” Napatayo si Bery. Nagtama ang mga mata nila ni Bard. Matangkad si Bery. Pero hindi pahuhuli si Bard. Nasa 5’9” na ‘ata ang height nito o baka dahil lamang iyon sa heels ng black boots na suot nito. Nasamyo niya ang pabangong gamit ng dalaga. Hindi iyon pabango na nabibili sa department store. Isa iyong homemade na pabango. Iyon ang pabangong ginawa nito at ni Heat sa klase ni Miss Cyra noon.

Isa iyong pabango na mula sa bulaklak na rosas. At sa tuwing makaaamoy si Bery ng rosas, laging sumisingit sa isipan niya ang magandang dalaga.

“Good! Dahil ayokong masira ang pagkakaibigan natin.” Inilahad ni Bard ang isang kamay. Hindi iyon manicured pero malinis at maikli ang kuko nito. “Still friends?”

Ginagap ni Bery ang kamay ng dalaga. Saglit na tumigil ang paghinga niya. Nasundan iyon ng malakas na pagtambol sa kanyang dibdib.

“Friends,” anas niya.

“See you guys later at makikitsika kami sa ibang table!” nakangiting sabi ni Bard. Nagtungo na ito at si Heat sa table na kinaroroonan ng grupo nina Sand. Nasa may bandang likuran iyon ng grupo nina Bery.

Nanatiling nakatutok ang mga mata ni Bery sa dalaga. Isang tapik sa likuran ang naramdaman niya. Si Test. Isinenyas nito si Carole.

Nakakunot na ang noo ng girlfriend! Naupo siyang muli sa tabi ni Carole. Mula noon ay sinikap niyang ibigay ang atensyon sa girlfriend at hindi na pansinin pa si Bard.

Ngunit nang ihatid na niya si Carole sa bahay nito ay mariin siya nitong tiningnan.

“I’m breaking up with you!”

“Ha? Bakit?” Nagulat siya.

“Dahil wala akong kalaban-laban kay Bard! You are still very much in love with her!”

Matapos iyon ay tinalikuran na siya ng dalaga.

